**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky (ďalej len „návrh nariadenia“) sa predkladá ako iniciatívny materiál v nadväznosti na navrhnuté zmeny a doplnenia zákona č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov.

Návrh nariadenia reaguje na aktuálnu situáciu spôsobenú pandémiou ochorenia COVID-19 a je súčasťou legislatívnych zmien v oblasti investičnej pomoci.

Vzhľadom na akútnu potrebu podpory hospodárskeho rozvoja v súvislosti s ozdravením ekonomiky, návrh nariadenia dočasne zmierňuje niektoré vybrané podmienky na poskytnutie investičnej pomoci v prospech nových investícií, ktoré sa budú o investičnú pomoc potenciálne uchádzať.

Návrhom nariadenia sa zároveň na základe aplikačnej praxe upravujú niektoré ustanovenia nariadenia.

Návrh nariadenia tiež reflektuje na potrebnú podporu transformácie regiónu Horná Nitra, a to tým, že do roku 2023 sa bude okres Prievidza, z pohľadu podmienok na poskytnutie investičnej pomoci posudzovať ako „najmenej rozvinutý okres“.

Všetky navrhované zmeny právnej úpravy sú pripravené s ohľadom na pravidlá štátnej pomoci ustanovené predpismi Európskej únie.

Návrh nariadenia nebude predmetom vnútrokomunitárneho pripomienkového konania.

Dátum účinnosti nariadenia vlády sa navrhuje od 1. januára 2021.

Materiál bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania a na rokovanie Legislatívnej rady vlády Slovenskej republiky sa predkladá bez rozporov.